CELEX: 32020D0964
Language: hu
Date: 2020-06-26 00:00:00
Title: A Tanács (EU) 2020/964 határozata (2020. június 26.) az Európai Unió nevében a Nemzetközi Olívatanács tagjainak tanácsában az olívaolajokra és olívapogácsa-olajokra alkalmazandó kereskedelmi szabványokkal kapcsolatban képviselendő álláspontról

6.7.2020   
               
               
                  HU
               
               
                  Az Európai Unió Hivatalos Lapja
               
               
                  L 214/3
               
            
         A TANÁCS (EU) 2020/964 HATÁROZATA
         (2020. június 26.)
         az Európai Unió nevében a Nemzetközi Olívatanács tagjainak tanácsában az olívaolajokra és olívapogácsa-olajokra alkalmazandó kereskedelmi szabványokkal kapcsolatban képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az olívaolajról és az étkezési olajbogyóról szóló 2015. évi nemzetközi megállapodás (a továbbiakban: megállapodás) az Unió nevében az (EU) 2016/1892 tanácsi határozattal (1) összhangban 2016. november 18-án került aláírásra az ENSZ New York-i székházában, feltételezve annak egy későbbi időpontban való megkötését. 31. cikke (2) bekezdésének megfelelően a megállapodás 2017. január 1-jén ideiglenesen hatályba lépett.
                  
               
                     (2)
                  
                  
                     A megállapodás az Unió nevében 2019. május 17-én az (EU) 2019/848 tanácsi határozat (2) révén került megkötésre.
                  
               
                     (3)
                  
                  
                     A megállapodás 7. cikkének (1) bekezdése értelmében a Nemzetközi Olívatanács tagjainak tanácsa (a továbbiakban: a tagok tanácsa) az olívaolajokra és olívapogácsa-olajokra alkalmazandó kereskedelmi szabványok módosítására vonatkozó határozatokat fogad el.
                  
               
                     (4)
                  
                  
                     A tagok tanácsa 2020. június 29. és július 3. közötti 111. ülésén az olívaolajokra és olívapogácsa-olajokra alkalmazandó kereskedelmi szabványokat módosító határozatokat (a továbbiakban: módosító határozatok) kíván elfogadni.
                  
               
                     (5)
                  
                  
                     Helyénvaló meghatározni a tagok tanácsában az Unió nevében képviselendő álláspontot, mivel az elfogadandó módosító határozatok az Unióra nézve joghatással bírnak majd a Nemzetközi Olívatanács többi tagjával folytatott nemzetközi kereskedelem tekintetében, és meghatározó módon befolyásolhatják majd az uniós jog tartalmát, nevezetesen az 1308/2013/EU európai parlamenti és tanácsi rendelet (3) 75. cikkének megfelelően a Bizottság által az olívaolajra vonatkozóan elfogadott forgalmazási előírások tekintetében.
                  
               
                     (6)
                  
                  
                     A tagok tanácsa által elfogadandó módosító határozatok a finomított olívaolajokra és a finomított olívaolajokból és szűz olívaolajokból álló olívaolajokra, valamint a delta-7-sztigmasztenolra vonatkozó döntési fa alkalmazását, továbbá a cím, a pontossági tűréshatárok, valamint az értékek és a kromatogramok felülvizsgálatát tartalmazzák. A módosító határozatokat a Bizottság és a tagállamok olívaolajjal kapcsolatos tudományos és technikai kérdésekkel foglalkozó szakértői részletesen megvitatták. A módosító határozatok hozzá fognak járulni az olívaolajokra vonatkozó szabványok nemzetközi harmonizációjához, és olyan keretet fognak teremteni, amely tisztességes versenyt biztosít az olívaolaj-ágazat termékeivel folytatott kereskedelemben. Következésképpen helyénvaló támogatni a módosító határozatokat. A határozatok tehát a 2568/91/EGK bizottsági rendelet (4) módosítását teszik szükségessé.
                  
               
                     (7)
                  
                  
                     Amennyiben a tagok tanácsának 111. ülésszakán elnapolják a módosító határozatok elfogadását amiatt, mert egyes tagok nem tudják ahhoz jóváhagyásukat adni, az Unió nevében a módosító határozatok elfogadását támogató álláspontot kell képviselni egy esetleges, a tagok tanácsa általi, levélváltás útján történő elfogadásra irányuló – a megállapodás 10. cikkének (6) bekezdése szerinti – eljárás keretében. A levélváltás útján történő elfogadási eljárást a tagok tanácsának soron következő, 2020. novemberi rendes ülése előtt kell kezdeményezni.
                  
               
                     (8)
                  
                  
                     Az Unió érdekeinek védelmét szem előtt tartva célszerű felhatalmazni az Unió képviselőit a tagok tanácsában arra, hogy amennyiben a 111. ülést megelőzően vagy annak során bemutatott új tudományos vagy műszaki információk valószínűsíthetően megkérdőjelezik az Unió nevében képviselendő álláspontot, a módosító határozatok elfogadásának egy későbbi ülésre történő elhalasztását kérjék a tagok tanácsának említett ülése során,
                  
               ELFOGADTA EZT A HATÁROZATOT:
         
            1. cikk
            A tagok tanácsának 2020. június 29. és július 3. közötti 111. ülésén, illetve a tagok tanácsának soron következő, 2020. novemberi rendes ülése előtt kezdeményezendő, a tagok tanácsa határozatainak levélváltás útján történő elfogadására irányuló eljárás keretében az Unió nevében az olívaolajokra és olívapogácsa-olajokra alkalmazandó kereskedelmi szabványokkal kapcsolatban képviselendő álláspont az, hogy támogatni kell a tagok tanácsának az olívaolajokra és olívapogácsa-olajokra alkalmazandó kereskedelmi szabványokat módosító határozata elfogadását (5).
         
         
            2. cikk
            Amennyiben az 1. cikkben említett álláspontot valószínűsíthetően érintik a tagok tanácsának 111. ülésszaka előtt vagy alatt előterjesztett új tudományos vagy műszaki információk, az Unió kéri, hogy amíg az Unió az említett új információk alapján meghatározza álláspontját, halasszák el az olívaolajokra és olívapogácsa-olajokra alkalmazandó kereskedelmi szabványok módosításáról szóló határozatoknak a tagok tanácsa általi elfogadását.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. június 26-án.
            
               
                  a Tanács részéről
               
               
                  az elnök
               
               A.METELKO-ZGOMBIĆ
            
         
         
            (1)  A Tanács (EU) 2016/1892 határozata (2016. október 10.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő aláírásáról és ideiglenes alkalmazásáról (HL L 293., 2016.10.28., 2. o.).
         
            (2)  A Tanács (EU) 2019/848 határozata (2019. május 17.) az olívaolajról és az étkezési olajbogyóról szóló 2015. évi nemzetközi megállapodásnak az Európai Unió nevében történő megkötéséről (HL L 139., 2019.5.27., 1. o.).
         
            (3)  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
         
            (4)  A Bizottság 2568/91/EGK rendelete (1991. július 11.) az olívaolaj és az olívamaradék-olaj jellemzőiről és az ezekre vonatkozó elemzési módszerekről (HL L 248., 1991.9.5., 1. o.).
         
            (5)  Lásd az ST 8457/20 dokumentumot a http://register.consilium.europa.eu oldalon.